AZ EURÓPAI PARLAMENT ÉS A TANÁCS 2056/2002/EK RENDELETE
(2002. november 5.)
a vállalkozások szerkezeti statisztikáiról szóló 58/97/EK, Euratom tanácsi rendelet módosításáról
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikkére,
tekintettel a Bizottság javaslatára[1],
tekintettel a Gazdasági és Szociális Bizottság véleményére[2],
tekintettel az Európai Központi Bank véleményére[3],
a Szerződés 251. cikkében megállapított eljárásnak megfelelően[4],
mivel:
(1) Az 58/97/EK, Euratom rendelet[5] közös keretrendszert hozott létre a Közösségen belüli vállalkozások szerkezetére, tevékenységére, versenyképességére és teljesítményére vonatkozó közösségi statisztikák gyűjtésére, összeállítására, továbbítására és értékelésére vonatkozóan.
(2) A Közösség monetáris, gazdasági és társadalmi integrációjának fejleményei szükségessé teszik a közös keretrendszer kiterjesztését a hitelintézetekre, nyugdíjalapokra, az egyéb pénzügyi közvetítésre és a pénzügyi közvetítést kiegészítő tevékenységekre.
(3) A belső piac működése és fejlődése fokozta az eredményességére vonatkozó információ iránti igényt, különösen a hitelintézetek, nyugdíjalapok, az egyéb pénzügyi közvetítés és a pénzügyi közvetítést kiegészítő tevékenységek ágazatában.
(4) A pénzügyi szolgáltatások nemzetközi kereskedelmének liberalizálása szükségessé teszi a gazdasági statisztikákat a pénzügyi szolgáltatások területén a kereskedelmi tárgyalások támogatásához.
(5) A nemzeti és regionális számláknak a Közösségben a nemzeti és regionális számlák európai rendszeréről szóló, 1996. június 25-i 2223/96/EK tanácsi rendelet[6] szerinti összeállítása a pénzügyi szolgáltatások területén összehasonlítható, teljes körű és megbízható gazdasági statisztikákat tesz szükségessé.
(6) A közös valuta bevezetése jelentős hatást gyakorol a pénzügyi szolgáltatási ágazat szerkezetére és a tőke határokon átnyúló áramlására, ami kiemeli a versenyképességre, a belső piacra és a nemzetközivé tételre vonatkozó információ fontosságát.
(7) Az illetékes hatóságok által a hitelintézetek prudenciális felügyeletével és a pénzügyi rendszer stabilitásával kapcsolatosan folytatott szakpolitikák zavartalan lebonyolítása a hitelintézetekről és a kapcsolódó szolgáltatásokról további információt tesz szükségessé.
(8) A nyugdíjalapok fejlődő ágazata a befektetési szabályok liberalizációjának egyre nagyobb mérvű kiaknázásával elősegítheti a tőkepiacok fellendítését.
(9) Az Európai Közösségnek a környezettel és a fenntartható fejlődéssel kapcsolatos "A fenntarthatóság felé" politikai és cselekvési programja felülvizsgálatáról szóló, 1998. szeptember 24-i 2179/98/EK európai parlamenti és tanácsi határozat[7] ismételten felvetette a környezetvédelmi szabályozások betartása költségének értékelését szolgáló kulcsfontosságú eszközként a megbízható és összehasonlítható adatok, statisztikák és mutatók iránti igényt.
(10) Konzultációt folytattak a 89/382/EGK, Euratom határozattal[8] létrehozott statisztikai programbizottsággal, a 77/780/EGK irányelvvel[9] létrehozott bankügyi tanácsadó bizottsággal, a 91/115/EGK határozattal[10] létrehozott monetáris, pénzügyi és fizetésimérleg-statisztikák bizottságával és a 91/675/EGK irányelvvel[11] létrehozott biztosítási bizottsággal,
ELFOGADTÁK EZT A RENDELET:
1. cikk
Az 58/97/EK, Euratom rendelet a következőképpen módosul:
1. az 5. cikk a következő francia bekezdésekkel egészül ki:
"- a 6. mellékletben meghatározott, a hitelintézetekre vonatkozó szerkezeti statisztikák részletes modulja,
- a 7. mellékletben meghatározott, a nyugdíjalapokra vonatkozó szerkezeti statisztikák részletes modulja;"
2. a szöveg az e rendelet mellékletében szereplő 6. és 7. melléklet szövegével egészül ki.
2. cikk
Az 58/97/EK, Euratom rendelet 1. melléklete a következőképpen módosul:
1. az 5. szakasz a következő mondattal egészül ki:
"Az első olyan referenciaévről azonban, amelyre vonatkozóan a NACE Rev. 1. 65.2 alágazatba és 67. ágazatba tartozó tevékenységi osztályokkal kapcsolatos statisztikákat kell összeállítani, az e rendelet 13. cikkében megállapított eljárásnak megfelelően.";
2. a 8. szakasz helyébe a következő szöveg lép:
"8. szakasz
Az eredmények továbbítása
(1) Az eredményeket a referencia-időszak naptári évének végétől számított 18 hónapon belül kell továbbítani, kivéve a NACE Rev. 1. 65.11 tevékenységi osztályát és a NACE Rev. 1. 5., 6. és 7. mellékletébe tartozó tevékenységeket. A NACE Rev. 1. 65.11 tevékenységi osztálya esetében a továbbítás 10 hónappal később történik. Az 5., 6. és 7. mellékletbe tartozó tevékenységek esetében az említett mellékletek határozzák meg a továbbítás idejét. A NACE Rev. 1. 65.2 alágazatba és 67. ágazatba tartozó tevékenységi osztályokra vonatkozó eredmények továbbításának határidejéről azonban az e rendelet 13. cikkében megállapított eljárásnak megfelelően kell dönteni.
(2) A NACE Rev. 1. 65. és 66. ágazat kivételével az előzetes nemzeti eredményeket vagy becsléseket az alábbi mutatókra vonatkozóan összeállított vállalati statisztikák esetében a referencia-időszak naptári évének végét követő 10 hónapon belül továbbítják:
12 110 (forgalom),
16 110 (foglalkoztatottak száma).
Ezeket az előzetes eredményeket vagy becsléseket a NACE Rev. 1. háromjegyű szintje (alágazat) szerint kell csoportosítani, kivéve a NACE Rev. 1. H, I és K gazdasági ágát, amelyek esetében a 9. szakaszban meghatározott csoportosítást kell alkalmazni. A NACE Rev. 1. 67. ágazata esetében az előzetes eredmények vagy becslések továbbításáról az e rendelet 13. cikkében megállapított eljárásnak megfelelően kell döntést hozni."
3. A 9. szakaszban a J gazdasági ág helyébe a következő szöveg lép:
"J GAZDASÁGI ÁG
Pénzügyi közvetítés
A közösségi statisztikák összeállításának lehetővé tétele érdekében a tagállamok NACE Rev. 1. szakágazatai szerinti bontásban továbbítják az összesített nemzeti eredményeket."
4. A 10. szakasz (1) bekezdésében az első mondat helyébe a következő lép:
"A tagállamok jelentést nyújtanak be a Bizottságnak a NACE Rev. 1. M-O gazdasági ágai alá sorolt statisztikai egységekre vonatkozó információ meghatározásával, szerkezetével és rendelkezésre állásával kapcsolatban."
3. cikk
Az 58/97/EK, Euratom rendelet 2. melléklete a következőképpen módosul:
1. a 4. szakasz (3) bekezdésében a 21 11 0 (szennyezés-ellenőrzésre szolgáló berendezésekbe és üzemekbe történő beruházás, valamint különleges szennyezésgátló kiegészítők - főleg csővégberendezések) változó a következő mutatóval egészül ki:
"21 12 0 - A tisztább technológiával kapcsolatos berendezésbe és üzembe történő befektetés (integrált technológia)*".
2. A 4. szakasz (3) bekezdésében szereplő lábjegyzet helyébe a következő lábjegyzet lép:
"* Ha egy adott tagállamban a NACE Rev. 1. C-E gazdasági ágainak valamelyik ágazatában az összes forgalom vagy a foglalkoztatottak száma a közösségi összadat 1 %-ánál kevesebbet tesz ki, e rendelet szempontjából nem kell gyűjteni a 21 11 0, 21 12 0, 22 11 0 és 22 12 0 mutatókkal kapcsolatos statisztikák összeállításához szükséges információt. Ha a közösségi politikák előírásai miatt ez szükséges, a Bizottság az e rendelet 13. cikkében megállapított eljárásnak megfelelően az ilyen adatok ad hoc gyűjtését kérheti."
3. A 4. szakasz (4) bekezdése a 20 31 0 (árambeszerzés (értékben)) változó után a következővel egészül ki.
"21 14 0 - Összes folyó környezetvédelmi kiadás*".
4. A 4. szakasz (4) bekezdése a következő lábjegyzettel egészül ki:
"* Ha egy adott tagállamban a NACE Rev. 1. C-E gazdasági ágainak valamelyik ágazatában az összes forgalom vagy a foglalkoztatottak száma a közösségi összadat 1 %-ánál kevesebbet tesz ki, e rendelet szempontjából nem kell gyűjteni a 21 14 0 mutatóval kapcsolatos statisztikák összeállításához szükséges információt. Ha a közösségi politikák előírásai miatt ez szükséges, a Bizottság az e rendelet 13. cikkében megállapított eljárásnak megfelelően az ilyen adatok ad hoc gyűjtését kérheti."
5. Az 5. szakasz a következő bekezdéssel egészül ki:
"3. Az első referenciaév, amelyre vonatkozóan a 21 12 0 és 21 14 0 mutatóról statisztikát kell összeállítani, a 2001. naptári év.
4. A 21 12 0 mutatóra vonatkozó statisztikát évente kell összeállítani. A 21 14 0 mutatóra vonatkozó statisztikát háromévente kell összeállítani."
6. A 7. szakaszban a (6) bekezdés helyébe a következő szöveg lép:
"6. A 21 11 0, 21 12 0 és 21 14 0 mutatók eredményeit a NACE Rev. 1. kétszámjegyű szintje (ágazat) szerint kell csoportosítani."
7. A 7. szakasz a következő bekezdéssel egészül ki:
"7. A 21 11 0, 21 12 0 és 21 14 0 mutatók eredményeit a következő környezetvédelmi területek szerint kell csoportosítani: a környezeti levegő és éghajlat védelme, szennyvízgazdálkodás, hulladékgazdálkodás és egyéb környezetvédelmi tevékenységek. A környezetvédelmi területek eredményeit NACE Rev. 1. kétszámjegyű szint (ágazat) szerint kell csoportosítani."
8. A 9. szakasz a következő mutatóval egészül ki:
"21 11 0 - Szennyezés-ellenőrzésre szolgáló berendezésekbe és üzemekbe történő beruházás, valamint különleges szennyezésgátló kiegészítők - főleg csővégberendezések."
A 21 11 0, 21 12 0 és a 21 14 0 mutató a következő megjegyzéssel egészül ki:
"Csak a biodiverzitás és táj, talaj és talajvíz környezetvédelmi területek szerinti konkrét csoportosítás."
9. A 10. szakasz a következő mondattal egészül ki:
"A 21 12 0 és 21 14 0 mutatóra vonatkozó statisztikák összeállítása szempontjából ez az átmeneti időszak az e rendelet 13. cikkében megállapított eljárásnak megfelelően egy legfeljebb négyéves további időszakkal meghosszabbítható."
4. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. november 5-én.